สอยยัง? SYNTEC ส่งซิกกำไรปีนี้ทุบสถิติ แถมพี/อีถูกเว่อร์
สอยยัง? SYNTEC ส่งซิกกำไรปีนี้ทุบสถิติแตะพันล้าน ลุ้นรับงานใหม่ต่อเนื่อง หนุนแบ็กล็อคพุ่งกระฉูด ฟากโบรกฯให้เป้าสูง อัพไซต์เพียบ แถมพี/อีถูกเว่อร์!
20 มิ.ย. 2560

“ข่าวหุ้นธุรกิจออนไลน์” ได้ทำการสำรวจข้อมูลบทวิเคราะห์ของ บริษัท ซินเท็ค คอนสตรัคชั่น จำกัด (มหาชน) หรือ SYNTEC หลังราคาหุ้นวานนี้ (19 มิ.ย.) ปรับตัวขึ้น โดยราคาปิดตลาดอยู่ที่ 5.25 บาท บวก 0.25 บาท หรือ 5.00% ด้วยมูลค่าซื้อขาย 227.38 ล้านบาท ขณะที่ยังมีอัพไซด์ที่นักวิเคราะห์ให้จากราคาเป้าหมาย 6.72 บาท อยู่ 19.05%
นอกจากนี้ ค่า P/E อยู่ที่ระดับ 8.97 เท่า ณ วันที่ 16 มิ.ย.60 ซึ่งต่ำกว่ากลุ่มบริการรับเหมาก่อสร้างซึ่งอยู่ที่ 28.24 เท่า
โดยนักวิเคราะห์มองว่าในปีนี้บริษัทจะมีกำไรอย่างโดดเด่น เนื่องจากบริษัทสามารถบริหารจัดการต้นทุนได้เป็นอย่างดี อีกทั้งบริษัทเตรียมเจรจาลงทุนในรีสอร์ทแห่งใหม่ มูลค่าราว 700-2,000 ล้านบาท โดยบริษัทมีความเชี่ยวชาญในการก่อสร้างอาคารสูงที่มีคุณภาพสูงระดับแนวหน้าของประเทศ จึงคาดว่าบริษัทจะได้รับงานดังกล่าว
อย่างไรก็ตามในครึ่งปีหลังธุรกิจอสังหาริมทรัพย์มีแนวโน้มจะเปิดตัวโครงการต่างๆมากขึ้น ทำให้ SYNTEC มีแนวโน้มจะได้รับงานอย่างต่อเนื่อง จึงคาดว่าจะช่วยเติม Backlog ณ สิ้นปี 2559 ที่สูงถึง 12,026 ล้านบาทได้ และสามารถรองรับรายได้ประมาณ 2 ปี ข้างหน้า
 
ด้านนักวิเคราะห์ บล.โกลเบล็ก ระบุในบทวิเคราะห์ แนะนำ “ซื้อ” SYNTEC ราคาเป้าหมาย 6.27 บาท/หุ้น โดยฝ่ายวิจัยปรับเพิ่มประมาณการกำไรปี 60 ขึ้น 33% สู่ระดับ 1 พันล้านบาทเติบโต 15% จากปีก่อน เนื่องจากบริษัทสามารถบริหารต้นทุนได้ดีส่งผลให้อัตรากำไรขั้นต้นไตรมาส 1/60 เพิ่มมาอยู่ที่ระดับ 20% (อัตรากำไรขั้นต้นปี 59 อยู่ที่ 17%) และคาดว่าจะทรงตัวได้ทั้งปี
อีกทั้งบริษัทเตรียมขยายฐานรายได้ Recurring income โดยกำลังเจรจาเพื่อลงทุนในรีสอร์ท 1 แห่งมูลค่าราว 700-2,000 ล้านบาท จากในปัจจุบันที่มีเซอร์วิสอพาร์ตเม้นท์ 3 แห่งมีห้องพักรวม 434 ห้อง และเป็นเจ้าของ 1 โครงการมิกซ์ยูส The 8 Thonglor (ถือหุ้น 60%) มีพื้นที่ค้าปลีก 6 พันตร.ม.
 
ขณะที่นักวิเคราะห์ บล.ดีบีเอส วิคเคอร์ส (ประเทศไทย) ระบุในบทวิเคราะห์ แนะนำ “ซื้อ” SYNTEC ราคาเป้าหมาย 6.11 บาท/หุ้น โดยฝ่ายวิจัยปรับประมาณการปีนี้และปีหน้าเพิ่ม 4% และ 12% ด้วยรายได้และอัตรากำไรที่ดีขึ้น ผลพวงจากได้งานก่อสร้างมาก อีกทั้งผู้ประกอบการเปิดขายคอนโดใหม่มากตั้งแต่ไตรมาส 2/60 เป็นต้นไป
อีกทั้งราคาหุ้นยังถูกสุดในกลุ่มรับเหมาฯ P/E ปีนี้และปีหน้าเป็น 9.0/8.1 เท่า เทียบกับกลุ่มผู้รับเหมาขนาดกลาง-เล็กเฉลี่ยที่ 13.9/12.3 เท่า และกลุ่มผู้รับเหมารวมเฉลี่ยที่ 31.7/20.3 เท่า ตามลำดับ
ดังนั้นฝ่ายวิจัย จึงแนะนำซื้อ โดยขยับราคาพื้นฐานในปี 61 เป็น 6.11 บาท ด้วย P/E ที่ 12 เท่า ราคาปิดมีส่วนเพิ่ม 22% คาดบริษัททำสถิติกำไรหลักสูงสุดใหม่ได้ต่อเนื่อง ด้านอัตราการเติบโตกำไรปีนี้/ปีหน้าเป็น 3%, 12% จากช่วงเดียวกันของปีก่อน ตามลำดับ
 
ส่วนนักวิเคราะห์ บล.เมย์แบงก์ กิมเอ็ง (ประเทศไทย) ระบุในบทวิเคราะห์ แนะนำ “T-BUY” SYNTEC ราคาเป้าหมาย 5.80 บาท/หุ้น โดย 5 เดือนแรกของปี SYNTEC ได้งานใหม่สูงถึง 5.7 พันล้านบาท คิดเป็น 72% ของเป้าที่ตั้งไว้ต้นปี 8 พันล้านบาท ทำให้ทั้งปีมีแนวโน้มจะได้งานใหม่สูงถึง 9,000-10,000 ล้านบาท จากโครงการคอนโดมิเนี่ยมที่เปิดในครึ่งปีหลังจะมากกว่าครึ่งปีแรก ช่วยเติม Backlog ณ สิ้นปี 2559 ที่สูง 1.2 หมื่นล้านบาท รวมแล้วสามารถรองรับรายได้ประมาณ 2 ปีข้างหน้า
ขณะที่แนวโน้มผลประกอบการไตรมาส 2/60 จะยังเด่นประมาณ 180-200 ล้านบาท ใกล้เคียงปีก่อน แม้ว่าจะชะลอตัวลงจากไตรมาสแรก เนื่องจากมีวันหยุดติดต่อกันหลายวัน และ ไตรมาส 2/60 มีการเตรียมก่อสร้างโครงการใหม่ซึ่งช่วงแรกจะมีค่าใช้จ่าย โดยมีการเริ่มทำโครงการใหม่ 3 โครงการ ในขณะที่มีการก่อสร้างแล้วเสร็จ 3 โครงการ ซึ่งยังทำต้นทุนได้ดีกว่าประมาณการ
 
*อนึ่ง ข้อมูลที่มีการนำเสนอข้างต้น เป็นเพียงข้อแนะนำจากข้อมูลพื้นฐานเพื่อประกอบการตัดสินใจของนักลงทุนเท่านั้น และมิได้เป็นการชี้นำ หรือเสนอแนะให้ซื้อหรือขายหลักทรัพย์ใดๆ การตัดสินใจซื้อหรือขายหลักทรัพย์ใดๆ ของผู้อ่าน ไม่ว่าจะเกิดจากการอ่านบทความในเอกสารนี้หรือไม่ก็ตาม ล้วนเป็นผลจากการใช้วิจารณญาณของผู้อ่าน